
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ

№ РС-754-24-024

		Днес, 10.03.2025 г., Комисията за противодействие на корупцията КПК, в състав:

	За председател: Антон Славчев
	Член: Антоанета Цонкова
		Член: Пламен Йоцов
	Член: Силвия Къдрева

У С Т А Н О В И:

	Производството е по реда на чл. 89 ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-383/04.11.2024 г. на Комисия за противодействие на корупцията (КПК) по сигнал с рег. № С-754/11.10.2024 г.
	Производството е  против Иван Барзин – кмет на Община В.
	По същество в сигнала са изложени твърдения за това, че с Решение № РС-5103-23-19 от 26.02.2024 г. на КПК е установено, че дружеството „********“ ООД ползва 15% от пасищата в Община В., но от 13.05.2023 г. до момента така установените пасища продължават да се ползват от посочената фирма. Твърди се, че за стопанската 2023/2024 г. „********“ ООД обработва десет общински имота с номера 510240, 510270, 510380, 511120, 511130, 511140, 511160, 289020 и 505100.
	От председателя на ПК по Закона за противодействие на корупцията и за отнемане на незаконно придобитото имущество при Общински съвет В. са изискани и представени с писма с вх. № КПК-11343-1/06.01.2025 г., № КПК-11343-1/06.01.2025 г. и № КПК-11343-5/04.03.2025 на КПК следните доказателства: Клетвен  лист на Иван Барзин от 09.11.2023 г., Договор за наем на общински пасища и мери от 12.07.2022 г., Анекс към Договор за наем на общински пасища и мери от 12.07.2022 г., Пълномощно с рег. № 401 от 24.04.2024 г., Договор за наем на общински пасища и мери от 18.07.2024 г., Заповед № 659/25.06.2024 г. на заместник-кмета на Община В., Заповеди № 389/11.04.2024 г., № 390/11.04.2024 г., № 398/15.04.2024 г., № 1685/29.12.2023 г. и № 1686/29.12.2023 г. на кмета на Община В.
	Служебно е извършена справка в Регистър НБД „Население“, в Търговски регистър и регистър на юридическите лица с нестопанска цел (ТРРЮЛНЦ) и в сайта на Община В.
	
От събраните в хода на административното производство доказателства Комисията установи следното от фактическа страна:

		Сигналът е подаден от лице, с посочени имена и е подписан.
		Иван Барзин е избран за кмет на Община В. за мандат 2023-2027 г., и е положил клетва на 09.11.2023 г.
		От извършена справка в Регистър НБД „Население“ се установява, че Иван Барзин е съпруг на Д. И. Б. – акт за брак № 0031 от 13.10.1974 г.
		От извършена справка в Търговски регистър и регистър на юридическите лица с нестопанска цел се установява, че дружеството „********“ ООД с ЕИК ******** е със собственици Д. И. Б.  с 49,20% дялово участие, Т. А. В.  с 25,40 % дялово участие и В. А. М. с 25,40 % дялово участие, а А. В. М. е негов управител. Като част от предмета на дейност на дружеството е посочено производство, изкупуване, заготовка, преработка и продажба на селскостопанска (растителна и животинска) продукция и др. „********“ ООД е собственик на животновъден обект с пасищни селскостопански животни № 1254300009 (стар № 3650-0168), регистриран в Интегрираната информационна система на БАБХ в землището на гр. В.
	С Решение № 230 от Протокол № 31 от 28.01.2022 г. на Общински съвет В., Общински съвет Вълчедръм на основание чл. 21, ал. 1, т. 8 и ал.2 от ЗМСМА, във вр. с чл. 37о, ал. 1, т. 1, т. 2 и ал. 4 и в изпълнение на изискванията на чл. 37и, ал. 3 от ЗСПЗЗ, чл. 98, ал. 4 от ППЗСПЗЗ, приема Годишен план за паша на общинските пасища, мери и ливади през 2022 – 2023 г., дава съгласие за предоставяне през 2022 – 2023 г. на пасища мери и ливади от общинския поземлен фонд на Община В. за общо и индивидуално ползване и определя цена за ползване на декар за индивидуално ползване в размер на 9 лв. за пасища и мери и 17 лв. за ливади, като възлага на кмета на Община В. да извърши всички действия по изпълнението му. Съгласно Раздел „Финансово осигуряване на плана“ от Приложение № 4 от Годишния план за паша за 2022 г. финансовото осигуряване на плана се постига чрез: наемите за ползване на мери, пасища и ливади, общинска собственост постъпващи като приход в бюджета на общината и финансиране по проекти – общинска администрация и/или ползвателите на мерите и пасищата могат да кандидатстват по европейски програми и схеми за средства, с цел подобряване екологичното им състояние.
		С Договор от 12.07.2022 г. за отдаване под наем на земеделски имоти – частна общинска собственост, сключен на основание чл. 37и, ал. 1, ал. 4 и ал. 12 от ЗСПЗЗ между Община В., представлявана от Иван Барзин - наемодател и дружеството „********“ ООД, представлявано от А. В. М., в качеството му на управител – наемател, наемодателят отдава под наем за временно и възмездно ползване, имоти от общинския поземлен фонд, с начин на трайно ползване „пасища, мери“ в землище В., ЕКАТТЕ 12543, на основание чл. 37и, ал. 1, 4 и 12 от СЗПЗЗ следните имоти с идентификатори: 12543.137.80, 12543.138.80, 12543.139.235, и 12543.991.1, с обща площ от 858 810 кв.м. Наемателят се задължава да заплати на Наемодателя наем по 9.00 лв. на декар, в общ размер на  7 729,29 лв. – годишен наем. Договорът се сключва за срок от пет стопански години – 2022/2027 г. Договорът е подписан от страна на Община В. от Р. З. Е. – Ц. – пълномощник на Иван Барзин, в качеството му на кмет на Община В.
	С Решение № РС-5103-23-019 от 26.02.2024 г., Комисията за противодействие на корупцията КПК не е установила конфликт на интереси по отношение на Иван Барзин, в качеството му на кмет на Община В. и лице заемащо висша публична длъжност по смисъла на чл. 6, ал. 1, т. 32 от ЗПКОНПИ (отм.), във връзка със сключването на Договор за наем на общински пасища и мери от 12.07.2022 г., поради липса на упражнени правомощия по служба.
	Със Заповед № 1686/29.12.2023 г. Иван Барзин в качеството си на кмет на Община М. определя И. Р. Б. – заместник-кмет на Община М. да изпълнява функциите му на кмет по време на отсъствието му от общината, считано от 01.01.2024 г. да издава заповеди, да подписва протоколи и други необходими документи, изискуеми по Закона за обществените поръчки и Правилника за прилагането му, във връзка с провеждането на обществени поръчки, както и да подписва договорите с определените за изпълнители по приключени процедури по ЗОП и договори, свързани с прилагането на нормативни актове относно общинската собственост.
	Със Заповед № 1685/29.12.2023 г. Иван Барзин в качеството си на кмет на Община В. определя И. Р. Б. – заместник-кмет на Община В. да изпълнява функциите му на кмет по време на отсъствието му от общината с всички права и задължения във връзка с ръководството и контрола на Община В., както и да издава заповеди по реда на чл. 44, ал. 2 от ЗМСМА, считано от 01.01.2024 г.
	Със Заповед № 389/11.04.2024 г. Иван Барзин в качеството си на кмет на Община Монтана определя И. Р. Б. – заместник-кмет на Община В. да изпълнява функциите на кмет на Община В. по време на отсъствието му, считано от 12.04.2024 г. до 14.05.2024 г.
	Със Заповед № 390/11.04.2024 г. Иван Барзин в качеството си на кмет на Община В. определя И. Р. Б. – заместник-кмет на Община В. да изпълнява функциите на кмет на Община В. по време на отсъствието му, считано от 12.04.2024 г. до 14.05.2024 г., като издава заповеди, подписва протоколи и други необходими документи изискуеми по ЗОП, ППЗОП, във връзка с провеждането на обществени поръчки, да подписва договори с определените за изпълнители по приключили процедури по ЗОП, като и договори свързани с прилагането на нормативни актове относно общинската собственост.
	С нотариално заверено пълномощно с рег.№ 401/24.04.2024 г. И. Р. Б. – заместник-кмет на Община В. упълномощава В. Ц. Т. да го представлява пред Нотариус с район на действие съдебен район гр. Л. във връзка с прекратяване на Договор от 12.07.2022 г. за отдаване под наем на земеделски имоти – частна общинска собственост общински пасища и мери с идентификатор 12543.137.80, сключен с дружеството „********“ ООД.
	На 15.04.2024 г. между Община В., представлявана от И. Р. Б., в качеството му на заместник-кмет на Община В., чрез пълномощника си В. Ц. Т. и „********“ ООД, представлявано от А. В. М., в качеството му на управител е сключен Анекс към Договор от 12.07.2022 г. за отдаване под наем на земеделски имоти – частна общинска собственост, с който страните прекратяват частично действието на договора за наем по взаимно съгласие, считано от 25.04.2024 г., като прекратяването на договора е по отношение на пасище с площ от 184, 007 дка. – имот с идентификатор 12543.137.80 в землището на гр. В.
	На 18.07.2024 г. между Община В., представлявана от И. Р. Б., в качеството му на заместник-кмет на Община В. (наемодател) и „ТИВА“ ООД, представлявано от А. В. М., в качеството му на управител (наемател), на основание чл. 37и, ал. 13 от ЗСПЗЗ, Решение № 69 от Протокол № 7/29.03.2024 г. на Общински съвет В. и проведен търг с тайно наддаване е сключен Договор за наем на общински пасища и мери от общинския поземлен фонд с начин на трайно ползване „пасище, мера“ - имот с идентификатор 12543.137.80, с площ от 184, 007 дка. в землището на гр. В., за стопанската 2024/2025 г., с годишен наем от 1 674, 46 лв. 

При така установената фактическа обстановка Комисията стигна до следните правни изводи:

	Сигналът е подаден от лице, идентифицирано по реда на чл. 62, ал. 2 от ЗПК.
	За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Иван Барзин в качеството си на кмет на Община В. за мандат 2023 – 2027 г. е лице, заемащо публична длъжност по смисъла на чл. 6, ал. 1, т. 32 от ЗПК.
	Според разпоредбата на чл. 91 от ЗПК производството за установяване на конфликт на интереси, както и за нарушения по чл. 86 и 87 се образува в срок от 6 месеца от откриването, но не по-късно от три години от извършването на нарушението, от което следва, че релевантен за настоящото производство е периодът след 04.11.2021 г. (три години до датата на образуване на настоящото производство).
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително.
	Обстоятелството, че Иван Х. Барзин е съпруг на Д. И. Б. обуславя родство от първа степен по права линия и свързаност по смисъла на § 1, т. 9, б. „а“ от ДР на ЗПК.
	Фактът, че А. В. М. е управител, а съпругата на Иван Барзин и двете дъщери на А. М. са съдружници в търговското дружество „********“ ООД обосновава извод за свързаност помежду им по смисъла на  §1, т.9, б. “б“ от ДР на ЗПК.
	Не е налице свързаност в този смисъл между Иван Барзин и търговското дружество „********“ ООД, но всички упражнени от него правомощия в качеството му на кмет и като такъв лице, заемащо публична длъжност по смисъла на чл. 6, ал. 1, т. 32 от ЗПК по отношение дружеството, са такива по отношение на свързаното с него лице и негова съпруга Д. Б. и биха рефлектирали положително и в нейния патримониум.
	Съгласно чл. 37о, ал. 4 от ЗСПЗЗ Общинският съвет ежегодно приема решение с мнозинство от общия брой на съветниците за предоставяне и актуализиране на ползването на мерите, пасищата и ливадите, което съдържа: годишен план за паша, съгласие за предоставяне на мерите, пасищата и ливадите за общо и за индивидуално ползване и задълженията на общината и на ползвателите за поддържането на мерите, пасищата и ливадите. Според чл.37и от ЗСПЗЗ пасищата, мерите и ливадите от държавния и общинския поземлен фонд се отдават под наем или аренда по реда на чл. 24а, ал. 2 на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена, определена по пазарен механизъм. Съгласно чл. 37и, ал. 3 от ЗСПЗЗ решенията за предоставяне на ползването на пасища, мери и ливади и за приемане на годишен план за паша се приемат ежегодно от общинския съвет, като списък на имотите за индивидуално ползване с категории се обявява в общините и кметствата и се публикува на интернет страницата на общината в срок до 1 март. Пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, в зависимост от притежаваните или ползвани на правно основание пасища, мери и ливади, но не повече от 15 дка за 1 животинска единица в имоти от първа до седма категория и/или до 30 дка за 1 животинска единица в имоти от осма до десета категория. На правоимащите лица, които отглеждат говеда с предназначение за производство на месо и животни от местни (автохонни) породи, се разпределят до 20 дка за 1 животинска единица в имоти от първа до седма категория и до 40 дка за 1 животинска единица в имоти от седма до десета категория (ал.4). Лицата подават заявление по образец до кмета на общината в срок до 10 март, към което прилагат документи, определени в правилника за прилагането на закона (ал. 5). Съгласно чл. 37и, ал. 6 от ЗСПЗЗ, разпределението на имотите за всяко землище се извършва от комисия назначена от кмета на общината. Комисията определя необходимата за всеки кандидат площ и разпределя имотите за всяко землище, като съставя протокол за окончателното разпределение на имотите при наличие на необходимите площи в срок до 1 май. При недостиг на пасища, мери и ливади от общинския поземлен фонд в землището, към разпределените имоти съответната комисия извършва допълнително разпределение в съседно землище. Въз основа на протоколите на комисиите кметът на общината сключва договори за наем или аренда по цена, определена по пазарен механизъм. Минималният срок на договорите е 5 стопански години (ал. 12).
	Съгласно чл. 24а, ал. 6, т. 4 от ЗСПЗЗ земите от общинския поземлен фонд могат да се отдават под наем или аренда без търг или конкурс на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, когато земите са пасища, мери или ливади.
	С Наредба № 18 за стопанисване и управление на земи от общинският поземлен фонд с начин на трайно ползване „пасища, мери“ на Общински съвет В. (Наредба № 18) се уреждат условията за стопанисване, управление и разпореждане със земи от общинския поземлен фонд с начин на трайно ползване „пасище, мера” на територията на община В., както и правилата за тяхното ползване.
	Съгласно чл. 6 от Наредба № 18 пасищата, мерите и ливадите от общинския поземлен фонд се отдават без търг под наем или аренда по реда на чл. 24а, ал. 6, т. 4 от ЗСПЗЗ на собствениците или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена, определена по пазарен механизъм. Пасища, мери и ливади от общинския поземлен фонд се предоставят под наем или аренда на лица, които нямат данъчни задължения, както и задължения към общински поземлен фонд. Кметът на общината назначава комисия в състав от петима редовни членове и двама резервни членове, която определя необходимата за всеки кандидат площ по реда на ал. 4 и разпределя имотите за всяко землище. Комисията съставя протокол за окончателното разпределение на имотите при наличие на необходимите площи в срок до 1 май. Въз основа на протоколите на комисията по ал. 5 и след заплащане на наемната или арендната цена кметът на общината, сключва договори за наем или аренда. Минималният срок на договорите е 5 стопански години. Договорите съдържат данните по ал. 1,3,4 и 6 и се регистрират в общинската служба по земеделие. Останалите свободни пасища, мери и ливади от общинския поземлен фонд се отдават или аренда чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ. Търговете се провеждат от Кмета на общината – за земите от общинския поземлен фонд. Договорите се сключват за една стопанска година.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на  § 1, т. 9, б. „а“ от ДР на ЗПК, както и по смисъла на  § 1, т. 9, б. „б“ от ДР на ЗПК, предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо публична длъжност, като тези обстоятелства трябва да бъдат установени по несъмнен начин към момента на извършване на нарушение на Глава VIII, Раздел II от ЗПК.
	В конкретния случай от събраните по преписката доказателства не се установява Иван Барзин в качеството си на кмет на Община В. и лице, заемащо публична длъжност по смисъла на чл. 6, ал. 1, т. 32 от ЗПК да е упражнил правомощия по служба, свързани със сключването на Анекс към Договор от 12.07.2022 г. за отдаване под наем на земеделски имоти – частна общинска собственост, с който страните прекратяват частично действието на договора за наем по взаимно съгласие, а така също и при сключването на Договор от 18.07.2024 г. за наем на общински пасища и мери от общинския поземлен фонд с начин на трайно ползване „пасище, мера“ - имот с идентификатор 12543.137.80, с площ от 184, 007 дка. в землището на гр. В.
Липсата на упражнени правомощия по служба от страна на Иван Барзин, в качеството му на кмет на Община В. и лице, заемащо публична длъжност по смисъла на чл. 6, ал. 1, т. 32 от ЗПК, като елемент от състава на конфликта на интереси по чл. 70 от ЗПК, при продажбата на имоти частна собственост, в качеството му на пълномощник на собствениците, обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси по смисъла чл. 70 от ЗПК
	Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно до конфликт на интереси, по отношение на Иван Барзин, в качеството му на кмет на Община В. и лице заемащо публична длъжност по смисъла на чл. 6, ал. 1, т. 32 от ЗПК.

	Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК във вр. с § 7, ал. 2 от ПЗР на ЗПК,
	
РЕШИ:

	НЕ УСТАНОВЯВА конфликт на интереси по отношение на Иван Барзин с ЕГН ********, кмет на Община В. и в това му качество, лице заемащо публична длъжност по смисъла на чл. 6, ал. 1, т. 32 от ЗПК, във връзка със сключването на Анекс към Договор от 12.07.2022 г. за отдаване под наем на земеделски имоти – частна общинска собственост, а така също и във връзка със сключването на Договор за наем на общински пасища и мери от общинския поземлен фонд от 18.07.2024 г., поради липса на упражнени правомощия по служба.

	Препис от Решението да се изпрати на Окръжна прокуратура – М., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.


	КОМИСИЯ:

ЗА ПРЕДСЕДАТЕЛ:………………………..…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/

ЧЛЕН:……….…………………………………/СИЛВИЯ КЪДРЕВА/







